
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


RAPORT
(Për dhënie mendimi)

PËR PROJEKTLIGJIN
“PËR ADERIMIN E REPUBLIKËS SË SHQIPËRISË
NË KONVENTËN NDËRKOMBËTARE TË HONG-KONGUT
PËR RICIKLIMIN E SIGURT DHE MJEDISOR TË ANIJEVE, 2009”


· HYRJE

Më datë 7.12.2022 Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për aderimin e Republikës së Shqipërisë në Konventën Ndërkombëtare të Hong-Kongut për Riciklimin e Sigurt dhe Mjedisor të Anijeve, 2009”, propozuar nga Këshilli i Ministrave.

Në mbledhjen e Komisionit për paraqitjen e projektligjit ishte e pranishme znj. Vilma Bello, Zëvendësministre e Turizmit dhe Mjedisit shoqëruar nga z. Athanas Kraja, Drejtor i Përgjithshëm dhe z.Polikron Horeshka.


I.	BAZA KUSHTETUESE E PROJEKTLIGJIT 

Propozimi i projektligjit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.


II.	QËLLIMI DHE PËRMBAJTJA E PROJEKTLIGJIT
Ky projektligj ka për qëllim aderimin e Republikës së Shqipërisë në “Konventën Ndërkombëtare të Hong-Kongut për Riciklimin e Sigurt dhe Mjedisor të Anijeve, 2009”.
Projekti në fjalë ka si qëllim që të parandalojë, reduktojë, minimizojë dhe të eliminojë sa më shumë aksidentet, lëndimet dhe efektet e tjera negative në shëndetin e njeriut dhe për mjedisin, shkaktuar nga riciklimi i anijeve, si dhe të rrisë sigurinë e anijeve, mbrojtjen e shëndetit të njerëzve dhe mjedisit gjatë gjithë kohës së funksionimit të anijeve.
Ky projektligj është parashikuar në katërmujorin e tretë të programit të përgjithshëm analitik të projektakteve, për vitin 2022, dhe është në përputhje me programin politik të qeverisë dhe programin e përgjithshëm të Ministrisë së Turizmit dhe Mjedisit për nismat ligjore dhe nënligjore, që duhen ndërmarrë për përmirësimin e kuadrit ligjor, nënligjor dhe rregullator për mjedisin.

III. 	EFEKTET FINANCIARE
Sa i takon efekteve financiare, sqarojmë se angazhimi i Republikës së Shqipërisë për të qenë anëtar në Konventën Ndërkombëtare të Hong-Kongut për Riciklimin e Sigurt dhe Mjedisor të Anijeve, 2009, nuk sjell detyrime financiare për Republikën e Shqipërisë.

IV.	DISKUTIMET NË KOMISION 
Z. Blendi Klosi, Zëvendëskryetar i Komisionit, i cili drejtoi mbledhjen, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Vilma Bello, Zëvendësministre e Turizmit dhe Mjedisit.
Znj. Bello, bëri prezantimin e projektligjit duke theksuar se hartimi i këtij projektligji vjen gjithashtu si rezultat i analizës së direktivave dhe rregulloreve evropiane të transpozuara në legjislacionin shqiptar. Për shkak dhe të hapjes së negociatave, të cilat kërkojnë transpozimin e të gjithë kuadrit ligjor evropian në atë shqiptar, një prej rregulloreve që duhet transpozuar është dhe rregullorja 1257/2013, “Për riciklimin e anijeve”, zbatimi i së cilës kërkon detyrimisht aderimin e Konventës së Hong-Kongut (në vijim, Konventa). Për shkak se rregullorja 1257/2013 është një prej akteve evropiane, nën kapitullin 27  “Mjedisi”, kapitull që është nën përgjegjësinë e Ministrisë së Turizmit dhe Mjedisit, edhe iniciativa për aderimin në Konventë është marrë nga Ministria e Turizmit dhe Mjedisit.
Z. Besjon Ajazi, në cilësinë e relatorit, vlerësoi rëndësinë e projektligjit dhe theksoi se Projektligji mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar. Hartimi i këtij projektligji vjen si rezultat i nevojës për të promovuar zëvendësimin e materialeve të rrezikshme për ndërtimin dhe mirëmbajtjen e anijeve me materiale më pak të rrezikshme ose mundësisht, të parrezikshme, pa cenuar sigurinë e anijeve, shëndetin e detarëve dhe efikasitetin funksional të anijeve. 
Z. Blendi Klosi, në përfundim të diskutimeve, duke përgëzuar  Ministrinë e Turizmit dhe Mjedisit për punën e tij në plotësimin dhe përmirësimin e vazhdueshëm të legjislacionit, shprehu mbështetjen e tij të plotë ndaj nismës dhe ftoi Komisionin për të votuar projektligjin unanimisht.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitet u shpreh dakord për kalimin e këtij projektligji për miratim në seancë plenare.  

